
ROZSUDOK V MENE SLOVENSKEJ REPUBLIKY Okresný súd Prievidza samosudkyňou JUDr. Noemou Turanovičovou na hlavnom pojednávaní dňa 5. februára 2025 v trestnej veci obžalovaného A. B. takto rozhodol: Obžalovaný
A. B., nar. XX.X.XXXX v C., okres Prievidza, bytom A. B., D. XXX/X, E. F.,
je vinný, že dňa 26.02.2024, v čase okolo 06:00 hod., na adrese G. H. I. XXX/XXX, A. B., vo vnútri garáže patriacej k rodinnému domu, vzal z rúk poškodenej J. I. mobilný telefón značky iPhone Xs max, 64 GB čiernej farby, sériové číslo: F2LX61DJKPH1, IMEI: 357280090210144, so SIM kartou T-COM s číslom: XXXX XXX XXX, a to tak, že pristúpil k poškodenej odzadu počas toho ako sedela na stoličke a oboma rukami sa cez ňu nahol, pričom jednou rukou jej odpojil z mobilného telefónu nabíjací kábel a druhou rukou jej vytrhol z rúk mobilný telefón značky iPhone Xs max so slovami, že keď bude normálna, tak sa môžu spolu baviť a následne ihneď odišiel z uvedenej garáže rýchlym krokom preč, pričom predmetný mobilný telefón značky iPhone Xs max, 64 GB čiernej farby, sériové číslo: F2LX61DJKPH1, IMEI: 357280090210144, so SIM kartou T-COM s číslom: XXXX XXX XXX, poškodenej obvinený nevrátil ani po tom, čo ho od neho pýtala, čím týmto svojím konaním spôsobil poškodenej J. I. škodu vo výške 230 eur, pričom takto konal napriek tomu, že bol trestným rozkazom Okresného súdu v Prievidzi pod sp. zn. 20T/13/2023 zo dňa 21.08.2023, právoplatným dňa 31.08.2023, uznaný vinným zo spáchania pokračovacieho prečinu krádeže podľa § 212 ods. 1 písm. a), písm. b), ods. 2 písm. b) Trestného zákona formou spolupáchateľstva podľa § 20 Trestného zákona, teda prisvojil si cudziu vec tým, že sa jej zmocnil a čin spáchal na veci, ktorú mal iný pri sebe, hoci bol za taký čin v predchádzajúcich dvadsiatich štyroch mesiacoch odsúdený, čím
spáchal
z prečinu krádeže podľa § 212 ods. 1 písm. d), ods. 2 písm. b) Trestného zákona č. 300/2005 Z. z. účinného do 5.8.2024 (ďalej len „Trestný zákon“), a za to sa odsudzuje:
Podľa § 212 ods. 2 Trestného zákona s použitím § 36 písm. l), n) Trestného zákona, § 37 písm. m) Trestného zákona, § 38 ods. 3 Trestného zákona k trestu odňatia slobody v trvaní 10 (desať) mesiacov nepodmienečne. Podľa § 48 ods. 2 písm. b) Trestného zákona sa na výkon uloženého trestu odňatia slobody zaraďuje do ústavu na výkon trestu odňatia slobody so stredným stupňom stráženia. odôvodnenie: Na hlavnom pojednávaní obžalovaný A. B. (ďalej len obžalovaný) urobil vyhlásenie o uznaní viny za skutok uvedený v obžalobe prokurátora sp. zn. 2Pv 198/24/3307. Obžalovaný tak urobil aj po tom, čo bol súdom upozornený, že pretože od času spáchania skutkov a k času rozhodovania – vyhlásenia rozsudku súdu nadobudol účinnosť nový Trestný zákona - zákon č. 40/2024 Z. z., prihliadnuc na ustanovenie § 2 ods. 1 Trestného zákona riešil súd časovú pôsobnosť Trestného zákona - „Trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší“. A pretože súd dospel k záveru, že pre obžalovaného je priaznivejší Trestný zákon účinný v čase spáchania skutku, teda Trestný zákon účinný do 5.8.2024, nie tak ako to posudzoval prokurátor v obžalobnom návrhu, v ktorom bolo konanie obžalovaného kvalifikované podľa Trestného zákona účinného od 6.8.2024, bol upozornený na túto skutočnosť a boli mu kladené opätovne otázky v zmysle § 333 ods. 3 písm. c), d), f), g), h) Trestného poriadku, na ktoré odpovedal „ áno“. Pretože v prípravnom konaní svoju vinu popieral, súčasne ho súd požiadal a vysvetlenie prečo, na podklade čoho došlo k zmene jeho postoja a na hlavnom pojednávaní uznáva svoju vinu. Obžalovaný vysvetlil súdu, prečo došlo k tejto zmene a súd nemal pochybnosti o tomto uznaní viny, a preto v zmysle § 257 ods. 7 Trestného poriadku prijal toto vyhlásenie obžalovaného o uznaní viny za skutok uvedený v obžalobe prokurátora sp. zn. 2Pv 198/24/3307 a súčasne rozhodol, že dokazovanie v rozsahu priznaného skutku nevykoná a vykoná dokazovanie vo vzťahu k výroku o treste. Obžalovaný spáchanie trestnej činnosti na hlavnom pojednávaní doznal, jej spáchanie úprimne oľutoval. Mobilný telefón dodatočne vrátil, nie je zamestnaný pre subjektívne zdravotné problémy, je si vedomý, že bol vo výkone trestu odňatia slobody. Podľa § 124 ods. 1 Trestného zákona škodou sa na účely Trestného zákona rozumie ujma na majetku alebo reálny úbytok na majetku alebo na právach poškodeného alebo jeho iná ujma, ktorá je v príčinnej súvislosti s trestným činom, bez ohľadu na to, či ide o škodu na veci alebo na právach. Škodou sa na účely tohto zákona rozumie aj získanie prospechu v príčinnej súvislosti s trestným činom. Škodou sa na účely tohto zákona rozumie aj získanie prospechu v príčinnej súvislosti s trestným činom. Podľa odseku 2 § 124 Trestného zákona sa škodou rozumie v zmysle odseku 1 aj ujma na zisku, na ktorý by poškodený inak vzhľadom na okolnosti a svoje pomery mal nárok alebo ktorý by mohol odôvodnene dosiahnuť. Škodou malou sa podľa § 125 ods. 1 Trestného zákona rozumie škoda prevyšujúca sumu 266 eur. S poukazom na uznanie viny obžalovaného, vyššie uvedené skutočnosti, mal súd bez akýchkoľvek pochybností preukázané, že obžalovaný si prisvojil cudziu vec tým, že sa jej zmocnil a čin spáchal na veci, ktorú mal iný pri sebe, hoci bol za taký čin v predchádzajúcich dvadsiatich štyroch mesiacoch odsúdený, čím tak po stránke objektívnej ako i subjektívnej naplnil zákonné znaky skutkovej podstaty prečinu krádeže podľa § 212 ods. 1 písm. d), ods. 2 písm. b) Trestného zákona č. 300/2005 Z. z. účinného do 5.8.2024. Štát chráni súkromné vlastníctvo fyzických i právnických osôb, chráni ho pred neoprávnenými zásahmi tretích osôb. Obžalovaný svojím konaním porušil tento záujem spoločnosti na nedotknuteľnosti a ochrane súkromného vlastníctva.
Súd sa oboznámil i s listinnými dôkazmi, správou č.l. 54, odpisom registra trestov č.l.51-52, rozsudkom sp. zn. 20T/13/2023 č.l. 55-57, sp. zn. 1T/58/2022 č.l. 58-59. Z týchto listinných dôkazov vyplýva, že v posledných 10 rokoch bol obžalovaný na území Slovenskej republiky 5-krát súdne trestaný pre rôznu trestnú činnosť, no predovšetkým majetkového charakteru, majúceho znaky krádeže, naposledy trestným rozkazom Okresného súdu v Prievidzi pod sp. zn. 20T/13/2023 zo dňa 21.8.2023, právoplatným dňa 31.8.2023, pre pokračovací prečin krádeže podľa § 212 ods. 1 písm. a), písm. b), ods. 2 písm. b) Trestného zákona formou spolupáchateľstva podľa § 20 Trestného zákona a bol mu uložený trest odňatia slobody v trvaní 10 mesiacov, pre výkon ktorého bol zaradený do ústavu na výkon trestu so stredným stupňom stráženia. Pri ukladaní trestu súd zohľadnil základné zásady ukladania trestu, vyplývajúce z ustanovenia § 34 ods. 1 Trestného zákona, podľa ktorých trest má zabezpečiť ochranu spoločnosti pred páchateľom tým, že mu zabráni v páchaní ďalšej trestnej činnosti a vytvorí podmienky na jeho výchovu k tomu, aby viedol riadny život a súčasne iných odradí od páchania trestných činov, trest zároveň vyjadruje morálne odsúdenie páchateľa spoločnosťou, pri určovaní druhu a výmery trestu, zohľadniac spôsob spáchania činu, jeho následok, u obžalovaného súd, vzhliadnuc dve poľahčujúce okolnosti v zmysle § 36 písm. l), n) Trestného zákona – že sa k spáchaniu trestnej činnosti doznal a jej spáchanie úprimne oľutoval, a napomáhanie súdu pri objasňovaní trestnej činnosti tým, že na hlavnom pojednávaní urobil vyhlásenie o uznaní viny a súd toto jeho vyhlásenie prijal, vzhliadnuc jednu priťažujúcu okolnosť v zmysle § 37 písm. m) Trestného zákona – že už bol pred spáchaním trestnej činnosti odsúdený, a teda použitie pri ukladaní trestu ustanovenia § 38 ods. 3 Trestného zákona, pri ukladaní trestu prihliadnuc i na osobu obžalovaného, jeho pomery, možnosť nápravy, a pri zohľadnení všetkých týchto okolností potom dospel k záveru, že práve vzhľadom na osobu obžalovaného, jeho doterajší spôsob života, teda že ide o osobu, ktorej páchanie trestnej činnosti je dominantným spôsobom života, spôsob získavania finančných prostriedkov, bolo na osobu obvineného i v minulosti pôsobené výkonom trestu odňatia slobody a táto okolnosť nemala na neho významný prevýchovný účinok, lebo ho neodradila od páchania ďalšej novej trestnej činnosti, za ktorú je i aktuálne uznávaný vinným, a potom dospel súd k záveru, že predovšetkým na ochranu spoločnosti, jej jednotlivých členov, bude trest odňatia slobody pri spodnej hranici trestnej sadzby - trest odňatia slobody 10 mesiacov nepodmienečne, pre výkon ktorého zaradil obžalovaného do ústavu na výkon trestu so stredným stupňom stráženia v zmysle § 48 ods. 2 písm. b) Trestného zákona, pretože bol v posledných 10 rokoch vo výkone trestu odňatia slobody, v dostatočnej miere plniť účel trestu z pohľadu individuálnej ako i generálnej prevencie. Takýto trest potom súd hodnotil ako primeraný, spravodlivý a zákonný. Poučenie: Proti tomuto rozsudku je možné podať odvolanie v lehote 15 (pätnásť) dní odo dňa vyhlásenia rozsudku, prostredníctvom tunajšieho súdu ku Krajskému súdu Trenčín.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2025:3824011010.2 (dáta aktuálne k 12. 11. 2026). Záväzné je znenie zverejnené súdom.




